A Bizottság 1392/2003/EK rendelete
(2003. augusztus 4.)
a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 174/1999/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a tej és tejtermékek piacának közös szervezéséről szóló, 1999. május 17-i 1255/1999/EK tanácsi rendeletre [2], és különösen annak 31 cikke (14) bekezdésére,
mivel:
(1) A legutóbb az 500/2003/EK rendelettel [3] módosított, a mezőgazdasági termékek után járó exportvisszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet [4] 21. cikke kimondja, hogy nem jár visszatérítés azokra a termékekre, amelyek nem megbízható és kifogástalan kereskedelmi minőségűek a kiviteli nyilatkozat elfogadásának napján. E szabály egységes alkalmazásának biztosítása érdekében a legutóbb a 833/2003/EK rendelettel [5] módosított 174/1999/EK bizottsági rendeletben [6] elő kell írni, hogy ahhoz, hogy a legutóbb a 94/71/EK irányelvvel [7] módosított, a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK tanácsi irányelv [8] 1. cikkében szereplő és az 1255/1999/EK rendelet 1. cikkében megjelenő termékekre visszatérítést lehessen nyújtani, azoknak az említett irányelv előírásaival összhangban kell készülniük és az ott előírt állat-egészségügyi jelöléssel kell rendelkezniük.
(2) A kereskedelem eltérítésének megelőzésére, amely ennek az új szabálynak a kikerülését célozná, elő kell írni, hogy az 1255/1999/EK rendelet 1. cikkében szereplő olyan termékek, amelyek állati takarmányozásra is felhasználásra kerülnek, amennyiben visszatérítést igényelnek utánuk, azok a 92/46/EGK irányelv előírásaival összhangban készültek és az ott előírt állat-egészségügyi jelöléssel rendelkeznek.
(3) Az a célból meghozandó intézkedéshez szükséges idő biztosítása érdekében, hogy a kivitelre kerülő termékekre rákerüljön az állat-egészségügyi jelölés, és a jelenlegi készletek exportálhatóak legyenek, illetve a jelöléssel nem rendelkező készletek elhasználásra kerüljenek, ezt a rendeletet 2004. január 1-jétől kezdődően kell alkalmazni.
(4) A 174/1999/EK rendeletet megfelelően módosítani kell.
(5) Az e rendeletben foglalt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 174/1999/EK rendelet 1. cikke a következő (4) bekezdéssel egészül ki:
"(4) Ahhoz, hogy az 1255/1999/EK rendelet 1. cikkében felsorolt termékekre visszatérítést lehessen nyújtani, azoknak meg kell felelniük a 92/46/EGK irányelv előírásainak, nevezetesen az elismert létesítményben való előállítás, és az annak C. melléklete IV. fejezete A. pontjában előírt állat-egészségügyi jelölésre vonatkozó követelményeknek."
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Rendelkezéseit 2004. január 1-jétől kezdve kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. augusztus 4-én.